Vana Chiremba Voramwa Mabasa muZvipatara zveHurumende
Vana chiremba vanonzi vari kutambiriswa zana nemakumi manomwe emadhora pamwedzi
Vana chiremba vachiri kupeta zvidzidzo zvehunyanzvi vari kuramwa mabasa mumamwe maguta ari munyika vachiti mari yavari kupihwa ishoma zvikuru. Vana chiremba ava vanotiwo mari dzavari kuvimbiswa nemamwe masangano anoda kubatsira, hadzisati dzauya. Kuramwa mabasa uku kunonzi kwakatanga kuMpilo Hospital masvondo maviri apfuura. Gurukota rezvehutano, Va Henry Madzorera, havana kuda kutaura pamusoro penyaya iyi. Asi vamwe vana chiremba vasina kuda kudomwa nemazita avo vanoti vakaudzwa nehurumende kuti hapana mari yekuti vawedzerwe mari dzavanotambira, izvo zviri kupa kuti varamwe mabasa. Vana chiremba ava vanonzi vari kutambiriswa zana nemakumi manomwe emadhora eku America pamwedzi, iyo vanoti ishoma zvikuru. Dr Brighton Chizhanje ndivo mukuru we Hospital Doctors Association. VaChizhange vanoti vana chiremba vafunga kutanga chirongwa chavo vega kuti vatsvage mari, maamburenzi nezvimwe zvingavabatsira mumabasa avo. Sandra Nyaira weStudio7 aita naVaKudakwashe Nyamutukwa, avo vaimbova mutungamiri weHospital Doctors Association, avo vava kushandira kuLesotho, kuti tinzwe maonero avo. Dzimwe Nhau Kubva kuStudio7...